Groot brand in JHBDie brand by Kya Sands. Foto: ER24 / Twitter Brandbestryders en paramedici van verskeie nooddienste is op die toneel by die Kya Sands informele nedersetting in Johannesburg waar ŉ brand omstreeks 13:30 uitgebreek het. Werner Vermaak, ŉ woordvoerder van ER24, het Donderdag gesê talle plakkershuise brand. “Brandbestryders is druk besig om die brand onder beheer te kry, en paramedici staan gereed om mediese behandeling toe te pas,” het Vermaak gesê. “Sover is een persoon vir rookinaseming behandel.” Volgens Santi Steinmann, ŉ woordvoerder van Netcare 911, is daar berigte dat mense in plakkershuise vasgekeer is, maar is dit nog nie bevestig nie. “Ons ambulanse staan gereed om mense na hospitale te neem soos wat dit benodig word,” het Steinmann gesê. Dit is nog nie bekend wat die brand veroorsaak het nie.